उन्होंने कहा कि इसके उलट दिल्ली सरकार के मंत्री और विधायक पर हमले के वीडियो फुटेज सामने आने के बाद भी पुलिस कोई कार्रवाई नहीं कर रही है। मुख्यमंत्री द्वारा मध्यरात्रि में बैठक बुलाने के औचित्य के सवाल पर सिंह ने कहा कि बैठक का निर्धारित समय रात दस बजे था लेकिन अंशु प्रकाश दो घंटे देर से पहुंचे थे। यह बात वह छुपा रहे हैं। सिंह ने विज्ञापन मामले पर बैठक आहूत करने के अंशु प्रकाश के दावे को गलत बताते हुए कहा कि बैठक राशन वितरण के मुद्दे पर बुलाई गई थी। जहां तक रात में बैठक बुलाने का सवाल है तो इसकी वजह साफ है कि केजरीवाल सरकार झारखंड में राशन के अभाव में एक बच्ची की हुई मौत जैसी घटना दिल्ली में नहीं होने देना चाहती है।